প্রদীপ ভট্টাচার্য (অভিনেতা)

প্রদীপ ভট্টাচার্য  ( জন্ম:- ৯ জুলাই ১৯৩২ ) হলেন একজন ভারতীয় বাঙালি  নাট্যকার, নাট্য নির্দেশক, মঞ্চ ও চলচ্চিত্র অভিনেতা। সংশোধনাগারে নাটক ও সংস্কৃতি চর্চার বাতাবরণ সৃষ্টির পুরোধা মানুষ ছিলেন তিনি। জেল বন্দী অপরাধীদের জেলের বাইরে পুলিশি পাহারা ছাড়াই তাদের মূলস্রোতে আনতে "থিয়েটার থেরাপি ইন প্রিজনস" প্রকল্পের মাধ্যমে বিশেষ অবদান রাখেন। পশ্চিমবঙ্গ সরকার ২০২২ খ্রিস্টাব্দে নাট্য আকাদেমি পুরস্কার প্রদান করে।

জন্ম ও শিক্ষা জীবন
প্রদীপ ভট্টাচার্যের জন্ম ১৯৩২ খ্রিস্টাব্দের ৯ জুলাই  ব্রিটিশ ভারতের অধুনা  পশ্চিমবঙ্গের মুর্শিদাবাদে। তিনি কলকাতার রবীন্দ্রভারতী বিশ্ববিদ্যালয় থেকে নাট্য বিভাগে স্নাতকোত্তর ডিগ্রি ও পরে ভারত সরকারের সংস্কৃতি    বিভাগ অধীনস্থ সিসিআরটি তথা 'সাংস্কৃতিক সম্পদ এবং প্ৰশিক্ষণ কেন্দ্ৰে'র সিসিআরটি জাতীয় বৃত্তি এবং সিনিয়র ফেলোশিপ লাভ করেন।

কর্মজীবন
১৯৮৬ খ্রিস্টাব্দের ১ জানুয়ারি তাঁর উদ্যোগে প্রতিষ্ঠিত হয় 'বহরমপুর রেপার্টরি থিয়েটার'। তিনি এর পরিচালক এবং প্রশিক্ষকও হন।  প্রথমদিকে তিনি  সামাজিক নাটক মঞ্চস্থ করতেন। কিন্তু শেষে বীতশ্রদ্ধ হয়ে তার এক বন্ধু কারা বিভাগের আই জি বংশীধর শর্মার পরামর্শে ও সহযোগিতায় ২০০৬  খ্রিস্টাব্দের মাঝামাঝি সময়ে বহরমপুরের সংশোধনাগারে  ২৪ জন যাবজ্জীবন কারাদণ্ডে দণ্ডিত বাসিন্দাদের থিয়েটার থেরাপি-র কাজে লিপ্ত হলেন। তাদের নিয়ে ২০০৬ খ্রিস্টাব্দের ২৬ নভেম্বর জেলের মধ্যে খোলা আকাশের নীচে মঞ্চস্থ করেন রবীন্দ্রনাথের তাসের দেশ।  তার উদ্যোগে ২০০৭ খ্রিস্টাব্দে ১৭ মে কলকাতার রবীন্দ্র সদনে শুধু পশ্চিমবঙ্গে নয়, সম্ভবত ভারতে প্রথম কারাবন্দীরা জেলের বাইরে এসে মঞ্চস্থ করেন। এমনকি তাদের নিয়ে পাহারাদার ছাড়াই দিল্লিতে ২০০৭ খ্রিস্টাব্দের ১৭ ,১৮ এবং ১৯ নভেম্বর নাটকটি মঞ্চস্থ করেন যথাক্রমে প্রগতি ময়দান, সিরি ফোর্ট অডিটোরায়াম এবং ন্যাশনাল স্কুল অফ ড্রামায়। প্রথম দিনের উদ্বোধক-দর্শক হিসাবে সুপ্রীম কোর্টের প্রধান বিচারপতিও মুগ্ধ হয়েছেন মানুষের জীবনে বদল আনার তার এই প্রয়াসে, যা ছিল আইনের পথে এক প্রকার অসম্ভব।  পশ্চিমবঙ্গের তৎকালীন মুখ্যমন্ত্রী বুদ্ধদেব ভট্টাচার্য ছিলেন নেপথ্য নায়ক। কয়েদিদের দিয়ে পরে মঞ্চস্থ করান রবীন্দ্রনাথের "তোতাকাহিনী", যক্ষপুরী (রক্তকরবী) ও । প্রদীপ ভট্টাচার্যের দীর্ঘ পনের বছরের থিয়েটার থেরাপি ইন প্রিজনস" কয়েদিদের মূল স্রোতে ফিরিয়ে আনতে সাহায্য করেছে এবং এই কাজে তিনি নিজেকে একজন নাট্যকর্মী হিসাবে পরিচয় না দিয়ে একজন সমাজকর্মী বলতে ভালবাসেন।
তিনি ১০টি পূর্ণদৈর্ঘ্য নাটক, ৬টি ছোট নাটক এবং শিশুদের জন্য ১০টি নাটক লেখেন। (বেঙ্গলি থিয়েটার জার্নাল অফ ওয়েস্ট বেঙ্গলে প্রকাশিত)। তিনি গত ৫০ বছরে ৪০টি নাটক পরিচালনা করেছেন। তাঁর সেরা প্রযোজনার জন্য ৪টি নাটক ১৯৮৮, ১৯৯০, ১৯৯৮ এবং ২০০৬ খ্রিস্টাব্দে পশ্চিমবঙ্গ সরকারের পশ্চিমবঙ্গ নাট্য আকাদেমি কর্তৃক পুরস্কৃত হয়। প্রদীপ ভট্টাচার্য প্রায় ৪৫ থেকে ৫০টি নাটকে অভিনয় করেন।  যে উল্লেখযোগ্য চরিত্রে তিনি অভিনয় করেন সেগুলি হল- সক্রেটিস, আর্তুরো উই ইত্যাদি। তিনি ১৯৯৪ খ্রিস্টাব্দ পূর্ব পশ্চিম ধারাবাহিকে 'হিতেন মণ্ডল'-এর ভূমিকা অভিনয় শুরু করেন এবং 'স্টার জলসা' র দুর্গা ধারাবাহিকে হরি কাকার ভূমিকায় অভিনয় করেন। এপর্যন্ত ১২টি টেলিফিল্ম এবং ৫৮টি পূর্ণদৈর্ঘ্য চলচ্চিত্রে অভিনয় করেছেন, যার মধ্যে রয়েছে একটি বিদেশী চলচ্চিত্র শ্যাডোস অফ টাইম। তিনি নান্দীকার, ন্যাশনাল স্কুল অফ ড্রামা (দিল্লি) এবং ম্যাক্স মুলার ভবনের সাথে বেশ কয়েকটি থিয়েটার কর্মশালা, স্থানীয় স্কুল এবং অনাথ ছেলেদের সাথে শিশুদের থিয়েটার কর্মশালা এবং ১৯৮৩ খ্রিস্টাব্দ হতে একটি জাতীয় থিয়েটার উৎসবের আয়োজনও করে আসছেন। তিনি দুটি তথ্যচিত্রও তৈরি করেছেন (দিয়াহা এবং প্রিজনার্স ডেআউট)।
তার রচিত উল্লেখযোগ্য নাটক হল -কমলা সুন্দরী নাচেরে (২০১৭)সীমান্তরাগ (১৯৮৪)
উল্লেখযোগ্য অভিনীত চলচ্চিত্র গুলি হল-ক্রান্তিকাল (২০০৫)কৈলাসে কেলেঙ্কারি(২০০৭)দুই পৃথিবী (২০১০)বেলাশেষে (২০১৫) 'গণশা' চরিত্রেওপেন টি বায়োস্কোপ (২০১৫)বাঞ্ছা এলো ফিরে (২০১৬)পশারিনী (২০১৮)দোতারা (২০১৯)সতের সেপ্টেম্বর (২০১৯)বেলা শুরু (২০২২) 'গণশা' চরিত্রেফটাস (২০২৪) চিরঞ্জীব-এর চরিত্রেএকে ফর্টি সেভেন (২০২৪)বহুরূপী'' (২০২৪) খুড়ো'র চরিত্রে 

তথ্যসূত্র 

বিষয়শ্রেণী:১৯৩২-এ জন্ম
বিষয়শ্রেণী:জীবিত ব্যক্তি
বিষয়শ্রেণী:মুর্শিদাবাদ জেলার ব্যক্তি
বিষয়শ্রেণী:বাঙালি অভিনেতা
বিষয়শ্রেণী:বাঙালি নাট্যব্যক্তিত্ব
বিষয়শ্রেণী:বাঙালি থিয়েটার ব্যক্তিত্ব
বিষয়শ্রেণী:রবীন্দ্রভারতী বিশ্ববিদ্যালয়ের প্রাক্তন শিক্ষার্থী